Source: http://www.bihon.ro/csm-u-oradea-castiga-si-spera/1514375
Timestamp: 2018-07-22 12:57:19+00:00

Document:
CSM U Oradea câştigă şi speră - BIHON
la	15. martie 2015 13:43
CSM U Oradea a câştigat cu scorul de 104-97 meciul de acasă cu BCM U Piteşti.
Vicecampioana CSM U Oradea a câştigat pe merit o partidă decisivă pentru ea, cu o miză uriaşă. În cazul unui eşec, orădenii ar fi ieşit din cărţile calificării în play-off. Echipa noastră a reuşit să întrerupă nefasta serie a celor patru înfrângeri consecutive şi speră în continuare să se claseze pe unul din primele opt locuri ale clasamentului.
BCM U Piteşti a jucat fără presiune la Oradea, dorind să-şi rezolve în acest meci prezenţa în play-off. Nu a reuşit însă, fiind învinsă la capătul unui joc epuizant, în care s-a marcat din nou, la fel ca în meciul din tur de la Piteşti, un număr foarte mare de puncte. CSM U Oradea a suferit din nou la capitolul defesivă, dar a izbutit să înscrie un număr superior de puncte faţă de cele primite.
Victoria gazdelor a fost meritată, ele aflându-se în avantaj, cu puţine excepţii, pe tot parcursul întâlnirii. Orădenii şi-au adjudecat primul sfert, dar oaspeţii au câştigat la aceeaşi diferenţă sfertul secund, scorul la pauză fiind egal, 47-47. Egalitatea s-a păstrat şi după sfertul trei, scor 75-75, totul urmând să se decidă în ultimul sfert. Din fericire, echipa noastră a reuşit să gestioneze bine ultimele minute, spre deosebire de meciurile anterioare. CSM U Oradea s-a menţinut la conducere în permanenţă în sfertul patru. Piteşteanul Ross, care a fost coşgeterul întâlnirii, le-a dat emoţii gazdelor în ultimul minut, când a redus diferenţa la numai trei puncte, scoruri 98-95 şi 100-97, dar echipa noastră s-a concentrat în final, adjudecându-şi o preţioasă victorie. Rezultatul întâlnirii, 104-97, menţine intacte speranţele noastre de calificare în play-off-ul ediţiei.
CSM U Oradea se poate clasa printre primele opt locuri în cazul unei victorii cu BC Timişoara, în etapa viitoare. Obiectivul poate fi realizat şi în cazul unui eşec, dar printr-un joc favorabil al celorlalte rezultate.
CSM U Oradea – BCM U Piteşti 104-97 (27-24, 20-23, 28-28, 29-22)
CSM U Oradea: Markovic 22 (4×3), Paşca 5 (1), Dillon 16, Subotic 25 (3), Nuhanovic 15, Pantic 9, Corpodean, Vlahovic 12 (2). Nu au jucat D. Popescu, Sg. Pop, Hora, Lupusavei. Antrenor: Cristian Achim
BCM U Piteşti: Sutalo 15 (3×3), Orbeanu 2, C. Stănescu, Neguţ, Maric 2, Ross 29 (3), M. Kovac 13 (3), Fraseniuc 8, Djapa 14 (3), St. Milosevic 14. Nu au jucat Alexiu, Chirof. Antrenor: Hristu Şapera
Arbitri: Şerban Raşoga (Ploieşti), Cosmin Prişcă (Mediaş), Dragoş Stan (Bucureşti). Comisar FR Baschet: Doru Vinaşi (Cluj-Napoca)
Descalificări pentru 5 faulturi: – / M. Kovac

References: CSM 
 CSM 
 CSM 
 CSM 

CSM 

CSM 

CSM